हाथी ने चांदो ऊपरघाट में जमकर मचाया उत्पात
जंगलीहाथी ने बेरमो अनुमंडल के चांदो पंचायत तथा नावाडीह प्रखंड के ऊपरघाट स्थित पलामू पंचायत में जमकर उत्पात मचाया। बुधवार की देर रात एक जंगली हाथी पलामू गांव में प्रवेश कर छह घरों को तोड़ दिया। वहीं घर में रखे धान, आलू, आटा आदि अनाज खाकर चट कर गया। हो-हल्ला होने पर स्थानीय आदिवासी युवकों ने मशाल जलाकर टीना पीटकर काफी मशक्कत के बाद हाथी को जंगल की ओर खदेड़ा। बताया जाता है कि हाथी सबसे पहले पलामू पंचायत के छोटकी कुडी गांव के पंदना टांड पहुंचा। यहां गणेश मांझी का घर तोड़ते हुए घर में रखा लगभग 5 क्विंटल धान खा गया। इसके बाद महादेव मांझी का खपरपोश तोड़ दिया। यहां आलू 11 क्विंटल, आटा 50 किलो खाए नष्ट कर दिया। इसके बाद मानगोडहीया में सिवन हेम्ब्रम अदलबेड़ा में काली चरण हांसदा, टेहरवाश्री में धनीराम महतो एवं कुम्भियाबेड़ा में सूरजनाथ मुंडा का घर तोड़ते हुए चावल, धान, आलू मकई आदि समान नष्ट कर दिया। वहीं अहले सुबह पेटरवार प्रखंड के चांदो पंचायत के गांवों में प्रवेश कर हाथी ने आतंक मचाया। बीती रात पलामू में हाथी भगाने में मुखिया बेबी कुमारी, पंसस बसंती हेम्ब्रम, वार्ड सदस्य राम सहाय मुर्मू, पूर्व मुखिया बसंत राय, महेश मुंडा, ललन कुमार मुंडा आदि लोग पहुंचे तथा हर तरह से सहयोग कर हाथी को खदेड़ कर भगाया।
हाथी द्वारा तोड़ा गया घर।
hin_Deva hin_Deva hin_Deva